b'\n_START_ARTICLE_\nKultajousipyrst\xc3\xb6\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan kultajousipyrst\xc3\xb6 on noin 19\xe2\x80\x9326\xc2\xa0cm. Koiraan selk\xc3\xa4 ja p\xc3\xa4\xc3\xa4 ovat v\xc3\xa4rilt\xc3\xa4\xc3\xa4n mustat ja p\xc3\xa4\xc3\xa4laki ruskea. Niskan h\xc3\xb6yhenet ovat keltaviiruiset ja viuhkamaisessa muodostelmassa, jonka koiras voi nostaa yl\xc3\xb6s. Kultajousipyrst\xc3\xb6n rinta on tumman vihre\xc3\xa4 ja siivet kullankeltaiset. Koiraan pyrst\xc3\xb6h\xc3\xb6yhenist\xc3\xa4 kaksi on muita pidemm\xc3\xa4t ja piiskamaiset ja kiertyv\xc3\xa4t spiraalimaisesti. Naaras on koirasta pienikokoisempi. Selk\xc3\xa4 on vaalean oliivinruskea, ja rinnassa on mustia viiruja. Silmien yl\xc3\xa4puolella on sinert\xc3\xa4v\xc3\xa4 viiru, jonka perusteella naaraan erottaa muista paratiisilintunaaraista. Kultajousipyrst\xc3\xb6n nokka ja jalat ovat siniset.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKultajousipyrst\xc3\xb6\xc3\xa4 tavataan Uuden-Guinean saarelta Indonesian ja Papua-Uuden-Guinean alueelta. Lajin elinymp\xc3\xa4rist\xc3\xb6\xc3\xa4 ovat sademets\xc3\xa4t rannikkoseudun alankomailta aina 1\xc2\xa0500 metrin korkeuteen merenpinnasta. Lajia ei kuitenkaan tavata rannikkoseudun lietteisist\xc3\xa4 suometsist\xc3\xa4.\n_START_SECTION_\nElintavat ja ravinto\n_START_PARAGRAPH_\nLaji viett\xc3\xa4\xc3\xa4 piileskelev\xc3\xa4\xc3\xa4 el\xc3\xa4m\xc3\xa4\xc3\xa4, ja sen voi kuulla useammin kuin n\xc3\xa4hd\xc3\xa4. Lajin pesim\xc3\xa4kausi kest\xc3\xa4\xc3\xa4 hein\xc3\xa4kuulta joulukuulle. Koiraat kokoontuvat aamuisin esiintymispaikoilleen, joissa ne houkuttelevat naaraita kutsuillaan ja esittelem\xc3\xa4ll\xc3\xa4 h\xc3\xb6yhenpukuaan. Samalla naaraalla voi olla useita koiraita. Naaras rakentaa pes\xc3\xa4n sammalista, lehdist\xc3\xa4, oksista ja kasvikuiduista. Se munii pes\xc3\xa4\xc3\xa4n yhdest\xc3\xa4 kahteen munaa, jotka ovat kellanruskeita harmain pilkuin. Naaras hautoo munat ja ruokkii poikaset yksin._NEWLINE_Kultajousipyrst\xc3\xb6jen ravinto koostuu p\xc3\xa4\xc3\xa4osin marjoista ja hedelmist\xc3\xa4. Lis\xc3\xa4ksi laji sy\xc3\xb6 pieni\xc3\xa4 hy\xc3\xb6nteisi\xc3\xa4, kuten muurahaisia ja kovakuoriaisia. Kultajousipyrst\xc3\xb6t ruokailevat usein yhdess\xc3\xa4 muiden paratiisilintulajien kanssa.'